 فهاد العيد مكتلاقاش الناس يقولوليك مبروك لعواشر، ومكتلاقاش الناس فرحانين ولابسين لبيض ومعيدين، واخا راه عيد موهيم بالنسبة لينا، بنادم كايبارك ليك العواشر فعيد المولود مثلا ويباركها فعيشور، ولكن فهاد العيد لا، بالنسبة للعديد هذا يوم عطلة مدفوعة الأجر، وبالنسبة للآخرين، ليوم مكايناش لقراية ومخدامينش المقاطعات علما أن هذا عيد وطني مهم راه عيد الإستقلال زعمة، عيد كنحتافلو بيه بإستقلالنا من المستعمر الغاشم، لي كان مستغلنا ومستغل ثروات البلاد وفارض وصايتو علينا ولوغتو ، عيد عودة البلاد الى شعبها ، وعيد تحرر المغاربة من حكم النصارى لهم، وحكم نفسهم بأنفسهم، عيد التحرر من الطغيان والظلم والفقر والتهميش والقمع والحكرة ، هادا عيد عودة لوطن لأبنائه وعودة الملك الى شعبه . فالثامنة إعدادي كان عندنا واحد الحصة فالإجتماعيات سميتها التربية الوطنية، كنقراو فيها كتاب سميتو محمد الخامس نشأته ووفاته، وبحكم أنني ضوبلت فداك القسم فراه عامين و أنا كنتربى على الوطنية، وكنتلقن نشأة محمد الخامس ووفاته، ولكن يمكن تسولني فشي نهار من غير غدا على فوقاش عيد الإستقلال نجاوبك ماعارفش، ويمكن تسول بزاف وسولتهم أنا وقليل لي عارف فيهم أو مهتهم، علما أنهم كلهم قاريين وبمستوى تعليمي ومعرفي جيد ولكن ملي كنت كنسولهم على عيد العرش ديال الحسن التاني كان كولشي عارفوا، وحافظو، 3 مارس، تاريخ تطبع لينا فالذاكرة بأنه يوم الإحتفالات المجيدة، ويوم السهرة التاريخية على الأولى، ويوم المهرجان فالمدينة، كانو كيدوزو واحد اللعيبة بحال الكرنفال من وسط البولفار ديال طنجة، عيد العرش كاع عيد حقيقي، عيد كيحتافلو بيه كاع لمغاربة من أجل شخص واحد، ولكن عيد استقلال لمغاربة، فمكانوش كيعطيوه نفس الإهتمام نظرا لأنه ثم تقزيمه من قبل السلطات أنذاك، مقارنة بعيد العرش، علما أنه حتى هو عيد عرش ديال سلطان آخر، كانوا المغاربة كيحتافلو بعودة السلطان للحكمهم كثر مما كيحتافلو، بعودة الوطن لهم، واش حيث ربما عمرهم حسو بلي أن الوطن رجعليهم، وراه رجع غي للشفارة والنهابة وكروش لحرام ، أو حيث حقا عيد اعتلاء الراحل المغفور له الحسن التاني، كيستاحق الإحتفال، وراه الوطن كون رجعلينا بوحدو بلا ملك يحكمنا وإياه فراه لا قيمة له، كنا نقدرو نبقاو واحلين فيه منلقاو لي يحكمنا حنا والوطن ويقود بينا قاطرة التقدم والتنمية، وكون راه حنا تالفين دابا كل بضع سنوات نختارو رئيس ، وتاواحد مميطفرو فيهم، وديما تلقانا كنرددو لازمة ماتبدل صاحبك غي بمكرف منو والحمد الله لي كاينين رجالات الحركة الوطنية، لي هم من حماة النظام و أعيانه، ورفضو أي استقلال من عودة الملك، والحمد الله استقلينا ورجع سيدنا، نزل من القمر للمنفى عاد من المنفى رجع لينا، واخا نسى يغرس راية المغرب فالقمر، رجعلينا سيدنا وسلموه وطننا، وعشنا في سعادة وهناء، وأصبح اعتلاء العرش من قبل ولد سيدنا أهم أحتفال وطني فالسنة، ويليه عدة أعياد صغيوة شكلية على غرار 11 يناير وثورة الملك والشعب، والعنصرة ديال مولاي عبد السلام. ولكن مؤخرا مع سيدنا الجديد الله يخليه لينا، مابقاش لعيد العرش داك الصخب لي كان عندو، شحال هادا، ولكن هادا مكيعنيش أن عيد الإستقلال رجعاتلو مكانتو، بل باقي مغيب مسكين على حساب، عيد المسيرة الخضرا، وعيد الصحراء المغربية، والصخب والجدل فالإعلام المغربي حول الصحراء، غطى على عيد الإستقلال، ولكن أصلا حنا باركة علينا غي العيد لكبير والعيد الصغير وعيشور، أما عيد الإستقلال خليناه لماريكان، لي قاتلات على ودو، وخليناه لفرانسا، وللدول لي قاتلات وضحات وخدات استقلالها بصح، أما حنا بحال ستاقلينا بحال بقينا راه زايد ناقص، علما أن العديد من شباب اليوم، كيظلو يدعيو على جدودنا، علاش قاتلتو وتكرفصتو باش تخرجو فرانسا من لبلاد، كون غي بقات حسن علما أن خوتكم قاتلو بشراسة باش يخرج المستعمر من فرانسا، وخرج قبل متخرج فرانسا من عندنا، وقاتلو باش تبقى فرانسا مستعمرة الفيتنام بشراسة أكثر ملي قاتلو بيها باش يخرجوا فراسنا من عندنا، وراه أعظم بطولات ضباطنا الكبار داروها فلاندوشين وففرانسا ضد لاليمان، ماداروهاش فسيدي بوعثمان أو بنكرير، الدعوة بيهم لله فهاد النهار. بعد المرات كنتخايل سبتاوة قاتلو باش يتحررو من النعيم لي كيعيشو فيه ويتخلاو على الباسبور حمر، من أجل الباسبور لخضر، ويوليو مغاربة بحالنا، بمشاكلنا بفقرنا بتخلفنا، واش حتى هوما غادي يبقاو يحتافلو بعيد الإستقلال من المستعمر الإسباني الغاشم والعودة الى رحاب الوطن، أو غادي يبقاو يديرو مجالس تعزية وبكاء بحال الشيعة على سيدنا الحسين، ويبداو يدورو فشوارع سبتة وهوما كيضربو راسهم بالجناوا وكيندبو تزريفتهم التاريخية، وعلى عموم هنيئا للشعب المغربي بذكرى إستقلاله وحريته، وكل عام و أنتم مستقلون بحال هاد الإستقلال. 
…كل عام و أنتم مستقلون بحال هاد الإستقلال. فهاد النهار نزل سيدنا محمد الخامس من القمر